สลด! ยอดผู้เสียชีวิตพุ่ง 149 ราย-บาดเจ็บกว่า 150 คน ในงานปาร์ตี้ฮาโลวีน “ย่านอิแทวอน”
สลด! ยอดผู้เสียชีวิตเทศกาลฮาโลวีน ย่านอิแทวอน กรุงโซล เกาหลีใต้พุ่งไม่หยุด ฝูงชนเบียดเสียดจนขาดอากาศ ดับแล้ว 149 ราย บาดเจ็บกว่า 150 คน
สลด! ยอดผู้เสียชีวิตเทศกาลฮาโลวีน "ย่านอิแทวอน" กรุงโซล เกาหลีใต้พุ่งไม่หยุด ดับแล้ว149 ราย บาดเจ็บกว่า 150 คน
30 ต.ค. 2565

ผู้สื่อข่าวรายงานว่า เจ้าหน้าที่กู้ภัยของกรุงโซล เปิดเผยตัวเลขผู้เสียชีวิตจากเหตุเบียดกันจนขาดอากาศหายใจและหัวใจวาย ในที่จัดเทศกาลฮาโลวีน ในย่านอิแทวอน ของกรุงโซลเมื่อคืนนี้(29 ต.ค.65) ขณะนี้มียอดผู้เสียชีวิตเพิ่มเป็นอย่างน้อย 149 ราย และบาดเจ็บอีกกว่า 150 คน ซึ่งผู้เสียชีวิตส่วนใหญ่เป็นผู้หญิง อายุประมาณ 20 ปี และผู้ได้รับบาดเจ็บหลายคนมีอาการสาหัส ซึ่งอยู่ระหว่างการรักษาตัวที่โรงพยาบาล
โดยการจัดเทศกาลฮาโลวีนครั้งนี้ มีผู้เข้าร่วมงานมากกว่า 100,000 คน เนื่องจากเป็นการจัดงานฮาโลวีนครั้งแรกในรอบ 3 ปี ที่ไม่มีมาตรการควบคุมโควิด ผู้ร่วมงานไม่ต้องสวมหน้ากากอนามัย ทำให้มีผู้มาร่วมงานมากกว่าปกติถึง 10 เท่า จนเกิดความแออัดกันขึ้น และตำรวจไม่สามารถควบคุมฝูงชนได้
ขณะที่เจ้าหน้าที่ดับเพลิงอธิบายว่าจุดเกิดเหตุเป็นถนนเล็กๆ ที่มีลักษณะเป็นเนิน ซึ่งมีผู้คนแออัดกันชนิดยืนเบียดกำแพงทั้งสองฝั่ง จนไม่สามารถเคลื่อนไหวได้ แต่ก็ยังมีคนจากด้านหลังเบียดเพิ่มเข้ามาเรื่อยๆ จนกระทั่งฝูงคนที่อยู่ด้านหน้าบนเนินเกิดล้มลงมา ทำให้คนที่อยู่ด้านล่างล้มทับต่อกันเป็นโดมิโน หลายคนถูกทับอยู่อย่างนั้นนานเกือบชั่วโมง กว่าที่จะมีเจ้าหน้าที่เข้ามาให้ความช่วยเหลือ
สำหรับขณะนี้ศพผู้เสียชีวิตถูกย้ายไปยังสถานที่ที่รัฐบาลจัดเอาไว้ เพื่อรอการพิสูจน์ตัวตน มีรายงานว่าผู้ได้รับบาดเจ็บบางส่วนเป็นชาวต่างชาติ ซึ่งผู้นำหลายประเทศได้ส่งข้อความแสดงความเสียใจต่อเหตุการณ์ที่เกิดขึ้น ขณะที่เจ้าหน้าที่ของเกาหลีใต้ยังคงรวบรวมข้อมูลเพื่อหาสาเหตุที่แท้จริงที่ทำให้เกิดเหตุการณ์น่าเศร้าสลดครั้งนี้ที่มา ยอดผู้เสียชีวิตงานฮาโลวีนในกรุงโซลเพิ่มเป็น 149 ราย ส่วนใหญ่เป็นผู้หญิง